KOMMISSIONENS BESLUTNING af 13. februar 1995 om godkendelse af det østrigske program for gennemførelse af artikel 138 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse (Kun den tyske udgave er autentisk) (95/32/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse, særlig artikel 138, og

ud fra følgende betragtninger:

Østrig gav i henhold til artikel 143 i ovennævnte akt den 8. november 1994 Kommissionen meddelelse om det østrigske program for gennemførelsen af støtteforanstaltninger under artikel 138 for en række produkter for perioden 1995 - 1999;

denne meddelelse blev ændret ved skrivelse af 16. december 1994;

programmet er i overensstemmelse med aktens bestemmelser, særlig artikel 138; ifølge det østrigske program vil der generelt blive ydet støtte efter principperne i reformen af den fælles landbrugspolitik, dvs. arealstøtte eller husdyrstøtte; støtte, der ydes efter, hvor meget der produceres, er produktionsfremmende, og ifølge programmet ydes der kun sådan støtte for komælk, hvor EF's kvoteordning sikrer, at produktionen holdes under kontrol, og for kartofler til produktion af stivelse, hvor der i overensstemmelse med artikel 138, stk. 5, er truffet særforanstaltninger, herunder kvantitative begrænsninger for støtte under denne artikel; støtteformen må derfor anses for at være i overensstemmelse med EF-reglerne; denne overensstemmelse indebærer også, at de forskellige kvantitative begrænsninger under de forskellige fælles markedsordninger skal overholdes ved ydelse af støtte;

støtte under artikel 138 skal være forenelig med det udvidede fællesskabs internationale forpligtelser; det østrigske program overholder disse forpligtelser;

for en række produkter, herunder frugt og grøntsager, vil det på et senere tidspunkt blive besluttet, hvilke der kan ydes støtte til og hvor meget;

Kommissionen skal årligt informeres om denne beslutnings anvendelse for alle støtteberettigede produkter -

VEDTAGET FØLGENDE BESLUTNING:

Artikel 1

Kommissionen bemyndiger Østrig til at yde støtte som fastlagt i det program, der er meddelt Kommissionen, til producenter af forskellige basislandsprodukter inden for de grænser og på de betingelser, der er fastsat i denne beslutning.

Artikel 2

1. For alle produkter, bortset fra komælk og kartofler til fremstilling af stivelse, må der kun ydes husdyrstøtte eller hektarstøtte, der ikke er relateret til de producerede mængder.

2. Der ydes for nedenstående produkter støtte inden for følgende grænser:

- kartofler til fremstilling af stivelse:

- region A1: 61 951 tons/år

- region A2: 61 954 tons/år

- region A3: 101 286 tons/år

- markafgrøder:

det gennemsnitlige antal hektar, der anvendes til markafgrøder, eller som er taget ud af produktionen efter en offentligt finansieret ordning i 1989, 1990 og 1991, jf. Rådets forordning (EØF) nr. 1765/92 (1)

- komælk:

2 572 000 tons/år plus for hvert år enhver eventuel yderligere mængde, der tildeles SLOM-producenter i overensstemmelse med EF-bestemmelserne.

3. De østrigske myndigheder sørger for, at bestemmelserne i artikel 3, stk. 2, i Rådets forordning (EF) nr. 3095/94 (2) overholdes.

Artikel 3

Denne beslutning foregriber ikke beslutninger, der kan blive truffet for produkter, som ikke er opført i bilaget, og indskrænker i øvrigt ikke bestemmelserne i tiltrædelsesaktens artikel 138, stk. 5.

Artikel 4

De østrigske myndigheder skal hvert år sende Kommissionen en rapport om anvendelsen af denne beslutning, herunder oplysninger om produktions- og handelsudviklingen for støtteberettigede produkter. Den årlige rapport skal indsendes senest den 30. april i det efterfølgende år.

Artikel 5

Den beslutning er rettet til Republikken Østrig.

Udfærdiget i Bruxelles, den 13. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 328 af 20. 12. 1994, s. 5.

BILAG

>TABELPOSITION>